**Prioritetinę kvalifikacijos tobulinimo sritį „pilietinio ugdymo kompetencijų stiprinimas“ apimantys aspektai, į kuriuos turėtų būti atsižvelgta rengiant Nacionalines kvalifikacijos tobulinimo programas**

**1. Valstybės ir piliečio santykis.** Valstybės samprata ir funkcijos. Valstybės institucijos ir jų sistema. Svarbiausios demokratijos vertybės ir demokratinio bendrabūvio principai. Žmogaus teisės, laisvės ir pareigos. Pagrindiniai teisėkūros principai, valstybės ir savivaldybių institucijų ir įstaigų, kitų teisėkūroje dalyvaujančių asmenų teisės ir pareigos. Intelektinės nuosavybės samprata, intelektinės nuosavybės teisių rūšys ir apsauga.

**2. Nacionalinis saugumas ir krašto gynyba.** Grėsmių nacionaliniam saugumui analizė, atpažinimas, valdymas ir prevencija organizacijoje. Nacionalinio saugumo ir krašto apsaugos sistemos. Karai, grėsmės ir kiti konfliktai, ekstremalios situacijos: teisiniai režimai ir teisinės padėtys valstybėje. Piliečių vaidmuo krašto gynyboje (piliečių įsitraukimo į šalies gynybą būdai, pilietinis pasipriešinimas ir jo formos). Korupcijai atsparios aplinkos kūrimas organizacijoje (antikorupcinio sąmoningumo stiprinimas).

**3. Žiniasklaida / medijos ir pilietis.** Žiniasklaidos / medijų vaidmuo demokratinėje valstybėje: laisvė ir atsakomybė. Socialinių medijų raštingumas: kritinio mąstymo prielaidos pilietiškumo praktikoms. Kibernetinės ir informacinės grėsmės ir jų neutralizavimo strategijos.

**4.** **Mokykla ir pilietis.** Pilietiškumo ugdymas ir saviugda: pilietiškumo ugdymas(is) bet kuriame mokomajame dalyke, popamokinėje veikloje, mokyklos gyvenime (etose) ir šeimoje. Kritinio mąstymo ir atsakomybės svarba.

**Prioritetinę kvalifikacijos tobulinimo sritį „Ugdymo praktikos ir didaktikos kompetencijų tobulinimas“ apimantys aspektai, į kuriuos turėtų būti atsižvelgta rengiant Nacionalines kvalifikacijos tobulinimo programas[[1]](#footnote-1)**

**1. Esminių gebėjimų tęstinumas ir jų plėtojimas aukštesniuose koncentruose.** Esminių gebėjimų ugdymas pradinio ugdymo pakopoje. Jų plėtojimas pagrindinio ir vidurinio ugdymo pakopoje. Klausimų ir užduočių formulavimo, orientuojantis į aukštesnio lygio gebėjimų ugdymą, teorija ir praktika.

**2. Skirtingų mokinių pasiekimų lygių vertinimo planavimas ir įgyvendinimas.** Mokomojo dalyko mokinių pasiekimų lygių ypatumai. Mokinių pasiekimų diagnozavimas naudojant bendrą testą ir tokio testo sudarymo pagrindiniai principai. Kognityvinių gebėjimų vertinimo metodikos validumas, patikimumas ir kitos charakteristikos. Tarptautinė praktika. Užduočių parengimas konkrečiai klasei, išbandymas ir rezultatų analizė.

**3. Duomenų analizė (VBE, PUPP, NMPP) ir rezultatų taikymas siekiant aukštesnių mokinių pasiekimų**. Duomenimis grįstos švietimo politikos ir praktikos raidos tendencijos. Mokomojo dalyko VBE, PUPP ir NMPP pastarųjų metų Lietuvos rezultatų analizė. Mokinių pasiekimų spragos, siejamos su dalyko žiniomis ir supratimu, žinių taikymu ir aukštesniaisiais mąstymo gebėjimais. Ugdymo(si) proceso koregavimas, remiantis duomenų analize.

**4. Vertinimas mokymuisi ir dalyko įsivertinimo ugdymo praktika.** Mokinių vertinimo ir įsivertinimo ugdymo reikšmė. Mokomojo dalyko vertinimo ir įsivertinimo praktika: Lietuvos ir kitų šalių patirtys. Formuojamojo vertinimo reikšmė mokinio individualiai pažangai. Įsivertinimo gairės pagrindinio ir vidurinio ugdymo pakopoje. Išbandytos (-ų) vertinimo ir įsivertinimo praktikos atvejo (-ų) analizė.

**5. Aukštesniųjų mąstymo gebėjimų ugdymas.** Kognityvinių gebėjimų apibrėžtis ir jų grupės. Aukštesniųjų mąstymo gebėjimų ugdymas atliekant įvairias mąstymo operacijas: sintezė, analizė, vertinimas. Kūrybiškumo ugdymas. Aukštesniųjų mąstymo gebėjimų ugdymo skirtingose pakopose ypatumai (remiantis konkretaus dalyko turinio pavyzdžiais).

**6. Mokymosi krūvio optimizavimas.** Optimalaus mokymosi krūvio tyrimų rezultatai ir tarptautinė patirtis. Mokymosi krūvis pagal mokinių ugdymo pakopas (koncentrus) ir mokinių pasiekimo lygius. Skiriamų namų darbų vaidmuo ir jų skyrimo veiksniai. Skiriamų įvairių užduočių per pamokas ir namuose įvairovė, atlikimo trukmė, metodiniai nurodymai jiems ir vertinimo ypatumai.

**7. Raštingumo ugdymas.** Bendrojo raštingumo ir dalyko raštingumo samprata. Lietuvos mokinių raštingumo būklės apžvalga ir įžvalgos ugdymo praktikai. Mokinių rengiami rašto darbai mokomojo dalyko ugdymo(si) procese: samprotaujamieji rašiniai, baigiamieji darbai, recenzijos ir kt. Metodinės rekomendacijos.

**8. Skaitmeninio ugdymo turinio taikymas skirtingose ugdymo pakopose ir koncentruose.** Skaitmeninės mokymo(si) priemonės ir jų taikymo per mokomojo dalyko pamokas praktika (Lietuvos ir tarptautinė). Dirbtinis intelektas: už ir prieš. Skaitmeniniai resursai ir jų naudojimo metodika skirtingose pakopose arba koncentruose. Elektroniniu būdu vykdomų tyrimų (NMPP, PUPP ir kt.) užduočių formatai, jų taikymo sąlygos, pranašumai ir trūkumai. Elektroniniu būdu projektuojamos apklausos ir mokomojo dalyko svarbiausi parametrai.

**9. Bendrųjų kompetencijų ugdymas dalyko pamokose.** Bendrųjų kompetencijų ugdymo svarba. Bendrųjų kompetencijų ugdymo praktika skirtinguose koncentruose (ugdymo pakopose), ypatumai ir tęstinumas. Mokymo priemonių, metodų, darbo būdų vaidmuo bendrosioms kompetencijoms ugdyti bei mokytojo ir mokinio veikloms. Praktikoje taikytų veiklų (klausimų, užduočių, darbo būdų) mokymuisi skatinti analizė.

**10. Ugdymas(is) kitose aplinkose.** Dalyko ugdymo(si) organizavimo už mokyklos ribų reikšmė. Žalumo ir tvarumo aspektai ugdymo erdvėse. Ugdymą praturtinančių erdvių įvairovė, atsižvelgiant į mokinių amžiaus tarpsnių ypatumus. Ugdymo(si) kitose aplinkose planavimas, organizavimas ir vykdymas bei aptarimas. Metodinės rekomendacijos.

**11. Šiuolaikinės įtraukiosios pamokos planavimas.** Šiuolaikinės pamokos samprata, planavimo sėkmės ir problemos. Atskirties ir įtraukties takoskyros. **Universalus dizainas mokymuisi.** Įtraukiojo ugdymo įgyvendinimas sisteminiu požiūriu: siejant įtraukiojo ugdymo politikos formavimą, įtraukiojo ugdymo kultūros kūrimą ir įtraukiojo ugdymo praktikos realizavimą. Ugdymosi barjerų numatymas, lanksčių tikslų kėlimas, skirtingų metodų ir priemonių parinkimas, strateguojant kiekvienam mokiniui tinkamiausią mokymosi būdą bendrame jo mokymosi kontekste. Ugdymo proceso modeliavimas kuriant mokykloje lanksčią mokymosi aplinką. Pagalbos specialistų veikla: ugdymo modeliavimas įgyvendinant mokymąsi be kliūčių kartu su dalyko mokytoju.

**12. Mokymasis tyrinėjant ir įgyvendinant projektus.** Tiriamosios veiklos samprata ir dermė su pažintine veikla. Dalyko tiriamosios veiklos skirtinguose koncentruose. Metodinės rekomendacijos. Įgyvendintų veiklų pavyzdžiai ir jų analizė. Projektinės veiklos įvairovė, atsižvelgiant į mokinių amžiaus tarpsnių ypatumus. Metodinės rekomendacijos. Įgyvendintų veiklų pavyzdžiai ir jų analizė.

1. *Pirmumas teikiamas pradinio ugdymo, lietuvių kalbos ir literatūros, užsienio (anglų, vokiečių, prancūzų) kalbos, istorijos, geografijos, filosofijos, ekonomikos ir verslumo, biologijos, chemijos, fizikos, informatikos dalykų mokytojų kompetencijoms stiprinti.* [↑](#footnote-ref-1)